'તમે કહ્યું એ પછી મેં મારી રીતે તપાસ કરેલી.' વિભાકરે વિગતવાર સમજાવ્યું. 'કોર્ટ મેટર પેન્ડિંગ છે એને તો પહોંચી શકાય, પણ અગાઉ એ ખેતરના શેઢા પર તલવારો પણ ખેંચાયેલી છે. મૂળ એ જમીન મોબુભા વાઘેલાની. એમના બે દીકરા દિલુભા અને જામભા. જામભા ફોરેસ્ટ ઓફિસર હતા એટલે એ વઘઇ, આહવા કે જાંબુઘોડા જ્યાં ટ્રાન્સફર થાય ત્યાં ફેમિલી સાથે રહેતા હતા. એટલે એ દરમિયાન દિલુભા અને એમના બંને દીકરાઓએ આ જમીન ઉપર કબજો જમાવી દીધો. દિલુભા અને જામભા તો ભગવાનના ધામમાં પહોંચી ગયા, પણ એ પછી એમનાં સંતાનો વચ્ચે જે ડખો છે એ પણ વિચિત્ર છે.'